Universis presentes litteras inspecturis, nos officialis Eduensis notum facimus quod in nostra propter hoc presentia specialiter constituti Johannes de Buriana, domicellus, et Alidis, uxor ejus, ex certa scientia vendunt, tradunt, deliberant, cedunt pariter et concedunt libere et absolute, absque feudo et retrofeudo seu aliqua alia servitute, titulo pure et perfecte venditionis in perpetuum magistro Hugoni de Arciaco et Guidoni, ejus fratri, legum doctori, et suis heredibus a quocunque latere veniant vel descendant, quartam partem totius nemoris quod nuncupatur nemus Bois Villerois, cum omnibus terris eorumdem adjacentibus dicto bosco, qui boscus situs est juxta nemus quod vocatur Marchiers ex una parte, et juxta boscum de Jaly ex altera; item, tenementum Galteri dicti lou Moigne de Villers et tenamentum Bonete de Villers et Galteri ejus filii, cum appenditiis et pertinentiis dictorum tenementorum; item, duodecim denarios censuales quos habent in dicta villa de Villers et insuper omnia que habent vel habere possunt et debent in supradictis locis, tam in hominibus, dominiis, justiciis parvis et magnis, censibus et costumis, pratis, vineis, piscaturis et aliis juribus quibuscunque, videlicet pro sexaginta et quindecim libris Turonensium de quibus confitentur coram nobis se recepisse et habuisse ab ipsis emptoribus gratum suum in pecunia legitime numerata. Predicti vero venditores de premissis venditis se devestiunt, etc. Datum anno Domini Mº CCº septuagesimo tertio mense februario, die veneris ante focos.